b'\n_START_ARTICLE_\nIlmapussi\n_START_PARAGRAPH_\nIlmapussit kuuluvat lintujen hengityselimist\xc3\xb6\xc3\xb6n ja ne ovat ilmat\xc3\xa4ytteisi\xc3\xa4 kalvopusseja. Ne ovat kehittyneet hengitysteiden laajentumista ja ne sijaitsevat rinta- ja vatsaontelon elimien lomassa. Ilmapussien lukum\xc3\xa4\xc3\xa4r\xc3\xa4 vaihtelee lajista riippuen 7-12 v\xc3\xa4lill\xc3\xa4 ja ne jaetaan kraniaalisiin ja kaudaalisiin ilmapusseihin. Kraniaaliset ilmapussit ovat kiinnittyneen\xc3\xa4 p\xc3\xa4\xc3\xa4keuhkoputkien kraniaaliseen osaan ja kaudaaliset p\xc3\xa4\xc3\xa4keuhkoputkien kaudaaliseen osaan. Lis\xc3\xa4ksi osa ilmapusseista on kiinnittyneen\xc3\xa4 suoraan keuhkoihin._NEWLINE_Er\xc3\xa4ill\xc3\xa4 hy\xc3\xb6nteisill\xc3\xa4, kuten hein\xc3\xa4sirkoilla, on my\xc3\xb6s ilmapussit, jotka toimivat samaan tapaan kuin lintujen, ty\xc3\xb6nt\xc3\xa4en ilmaa lihasten avulla ilmaputkistoon._NEWLINE_My\xc3\xb6s dinosaurusten hengitys ilmeisesti perustui ilmapussien toimintaan.\n_START_SECTION_\nTeht\xc3\xa4v\xc3\xa4 hengityksess\xc3\xa4\n_START_PARAGRAPH_\nIlmapusseissa ei tapahdu kaasujen vaihtoa vaan ne mahdollistavat sen, ett\xc3\xa4 ilma liikkuu keuhkoissa vain yhteen suuntaan. T\xc3\xa4m\xc3\xa4n seurauksena hapekas ja v\xc3\xa4h\xc3\xa4happinen ilma eiv\xc3\xa4t p\xc3\xa4\xc3\xa4se sekoittumaan, jonka ansiosta linnun punasolut saturoituvat hapella paljon pienemm\xc3\xa4ll\xc3\xa4 ilman hapen osapaineella kuin nis\xc3\xa4kk\xc3\xa4ill\xc3\xa4 ja mahdollistaa linnun hapensaannin hyvinkin korkeissa ilmankorkeuksissa. Sis\xc3\xa4\xc3\xa4nhengityksess\xc3\xa4 runsashappinen sis\xc3\xa4\xc3\xa4nhengitysilma virtaa kaudaalisiin ilmapusseihin ja kohti keuhkoja. Samaan aikaan edellisell\xc3\xa4 sis\xc3\xa4\xc3\xa4nhengityksell\xc3\xa4 hengitetty ilma kulkee keuhkoista kraniaalisiin ilmapusseihin. Uloshengityksess\xc3\xa4 kraniaalisissa ilmapusseissa oleva hengitysilma poistuu hengitysteist\xc3\xa4 suun ja sierainten kautta. Samanaikaisesti hengitysilma virtaa kaudaalisista ilmapusseista keuhkoihin. Hapen ja hiilidioksidin vaihto ilman ja veren v\xc3\xa4lill\xc3\xa4 tapahtuu keuhkoista haarautuvien parabronkusten ja niit\xc3\xa4 ymp\xc3\xa4r\xc3\xb6ivien kapillaarien v\xc3\xa4lill\xc3\xa4. Hapen ja hiilidioksidin tehokasta siirtymist\xc3\xa4 edesauttaa se, ett\xc3\xa4 hengitysilma parabronkuksissa ja veri kapillaareissa virtaavat vastakkaisiin suuntiin.\n_START_SECTION_\nMuut teht\xc3\xa4v\xc3\xa4t\n_START_PARAGRAPH_\nJotkin ontot luut, kuten kallo ja raajojen proksimaaliset luut, ovat yhteydess\xc3\xa4 ilmapussij\xc3\xa4rjestelm\xc3\xa4\xc3\xa4n. T\xc3\xa4m\xc3\xa4 edesauttaa linnun lent\xc3\xa4mist\xc3\xa4, koska ilmat\xc3\xa4ytteiset luut ovat kevyempi\xc3\xa4 kuin luuydint\xc3\xa4ytteiset._NEWLINE_Lis\xc3\xa4ksi ilmapussit osallistuvat \xc3\xa4\xc3\xa4nentuottoon ja l\xc3\xa4mm\xc3\xb6ns\xc3\xa4\xc3\xa4telyyn sek\xc3\xa4 kaudaaliset ilmapussit j\xc3\xa4\xc3\xa4hdytt\xc3\xa4v\xc3\xa4t uroslinnuilla vatsaontelossa sijaitsevia kiveksi\xc3\xa4. Vesilinnuilla ilmapussit auttavat sukeltamisessa ja veden pintaan nousemisessa sek\xc3\xa4 kellumisessa.\n_START_SECTION_\nIlmapusseihin liittyv\xc3\xa4t sairaudet\n_START_PARAGRAPH_\nJoskus saattaa linnunpoikasella n\xc3\xa4hd\xc3\xa4 anatomisen vian, jolloin ilmapussi on putkahtanut lihasten v\xc3\xa4list\xc3\xa4 ruumiinontelon ulkopuolelle ja pullistelee hengityksen tahdissa. Fregattilintukoiraiden soidinaikainen ilmapussien pullistelu ei liittyne keuhkojen hapensaantiin.'